La Târgu-Jiu a avut loc luni seară tradiționala procesiune cu icoana Sfinților Împărați Constantin și Elena, ocrotitorii spirituali ai municipiului.
Evenimentul a constituit debutul Zilelor Municipiului Târgu Jiu și a avut loc după slujba Vecerniei cu Litie oficiată în biserica închinată sfinților împărați.
Procesiunea formată din mii de credincioși, sute de preoți, fanfara militară, copii de altar cu icoane în mâini, tineri cu prapuri și jandarmi cu făclii, s-a îndreptat către Biserica Sfinții Voievozi, trecând pe lângă Parcul Central, care găzduiește operele marelui Constantin Brâncuși, pe lângă Primăria Târgu-Jiu și Prefectură.
În fața Bisericii Sfinții Voievozi, a urmat un moment de rugăciune după care, pe zona pietonală, s-a revenit la Biserica Sfinților Împărați Constantin și Elena.
Corul Liceului Teologic, preoții și credincioșii prezenți, au intonat cântece bisericești, pe toată durata procesiunii. La organizarea evenimentului au colaborat cele trei Protoierii din județul Gorj, Primăria Municipiului Târgu-Jiu, Jandarmeria Română, Poliția Română și Poliția Locală, notează Mitropolia Olteniei.
Foto credit: Pr. Cruceru Valerian / Mitropolia Olteniei